**Informatīvais ziņojums par Ministru kabineta 2018. gada 6. februāra sēdē (prot. Nr. 7, 40. §, 3., 7. un 12. punkts) dotā uzdevuma izpildei nepieciešamo rīcību**

2018. gada 6. februārī (prot. Nr. 7, 40. §) Ministru kabinets izskatīja informatīvo ziņojumu "*Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību*" un pieņēma vairākus lēmumus[[1]](#footnote-1) saistībā ar jaunā Liepājas cietuma būvniecību.

Pamatojoties uz Ministru kabineta 2018. gada 6. februāra sēdes protokolā Nr. 7, 40. § 3., 7. un 12. punktā minētajiem uzdevumiem, ir izstrādāts šis informatīvais ziņojums. Šis informatīvais ziņojums izstrādāts arī, lai nodrošinātu attiecīgu Ministru kabineta lēmumu par līdzekļu piešķiršanu jaunā cietuma būvniecības procesa turpināšanai pieņemšanu un izlemtu citus saistītus jautājumus.

1. **Vēsturiskā informācija**

Ar Ministru kabineta **2013. gada 12. februāra** rīkojumu Nr. 50 "Par Ieslodzījuma vietu infrastruktūras attīstības koncepciju" (turpmāk – rīkojums Nr. 50) tika atbalstīta jauna cietuma celtniecība. Jaunais cietums plānots 1200 ieslodzītajiem vīriešiem; tajā paredzēti visi ieslodzījuma režīmi, atbilstība starptautiskajām prasībām, jauni un inovatīvi ieslodzīto drošības un uzraudzības risinājumi, kā arī atbilstošas notiesāto resocializācijas iespējas.

# 2013. gada 26. jūnijā Tallinā tika parakstīts Igaunijas Republikas Tieslietu ministrijas un Latvijas Republikas Tieslietu ministrijas saprašanās memorands (turpmāk – Memorands), kurā, ievērojot Igaunijas Republikas Tieslietu ministrijā uzkrāto pieredzi un Latvijas Republikas Tieslietu ministrijas vēlmi pārņemt Igaunijas Republikas Tieslietu ministrijas labo praksi ieslodzījuma vietu infrastruktūras attīstībā, nostiprināta abu valstu vēlme sadarboties ieslodzījuma vietu infrastruktūras attīstīšanā. Memoranda 1. punktā norādīts, ka "Puses, ievērojot labas partnerības principus, sadarbojas tieslietu jomā, jo īpaši ieslodzījuma vietu infrastruktūras attīstības jautājumos". Savukārt Memoranda 3. punktā norādīts, ka "Saprašanās Memoranda 1. punkta izpildei Puses apņemas noslēgt atsevišķu, juridiski saistošu vienošanos atbilstoši Pušu normatīvajiem aktiem un nacionālajos normatīvajos aktos noteiktajai procedūrai".

Atbilstoši Ministru kabineta **2014. gada 15. aprīļa** sēdes protokola Nr. 23 28. § "*Informatīvais ziņojums "Par Ministru kabineta 2013. gada 12. februāra rīkojuma Nr. 50 8.1. apakšpunktā Tieslietu ministrijai noteiktā uzdevuma izpildi un tās rezultātiem*"" 1. punktā noteiktajam Tieslietu ministrija 2014. gada 30. aprīlī noslēdza līgumu ar Igaunijas Republikas Nekustamo īpašumu aģentūru[[2]](#footnote-2) (turpmāk – INĪA) par jaunā cietuma būvprojekta sagatavošanu.

Ministru kabineta **2014. gada 22. jūlija** sēdes protokola Nr. 40 61. § 2. punktā Tieslietu ministrijai tika uzdots turpināt darbu pie jaunā cietuma būvniecības procesa nodrošināšanas uz valsts īpašumā esošā nekustamā īpašuma Alsungas ielā 29, Liepājā, jo atbilstoši Igaunijas ekspertu slēdzienam jaunajam cietumam sākotnēji paredzētā teritorija Olaines cietumā neatbilda visām specifiskajām prasībām efektīvas cietuma izvietojuma plānošanas nodrošināšanai.

Līguma ar ĪNIA izpildes ietvaros tika izstrādāta jaunā Liepājas cietuma projektēšanas iepirkuma dokumentācija un INĪA 2014. gada decembrī izsludināja iepirkumu jaunā cietuma projektētāja atlasei. **2015. gada 20. martā** tika noslēgts līgums starp INĪA un SIA "REM PRO" par jaunā cietuma projektēšanas darbiem un autoruzraudzību un tā ietvaros notika jaunā Liepājas cietuma projekta izstrāde. 2015. gada 21. oktobrī tika saņemta būvatļauja jaunajam cietumam Liepājas pilsētas būvvaldē. 2016. gada 20. septembrī Liepājas būvvalde nolēma izteikt 2015. gada 21. oktobra būvatļauju jaunā redakcijā. Jaunā Liepājas cietuma būvprojekta izstrāde tika pabeigta un **2016. gada 2. novembrī** Tieslietu ministrija saņēma pēdējos būvprojekta sējumus.

**2016. gada 14. jūnijā** Ministru kabinets izskatīja informatīvo ziņojumu "*Par Ministru kabineta 2013. gada 12. februāra rīkojuma Nr. 50 8.2. apakšpunktā Tieslietu ministrijai noteiktā uzdevuma izpildes gaitu un rezultātiem*" (prot. Nr. 29 57. §) un nolēma pieņemt zināšanai, ka Tieslietu ministrija piemēros Publisko iepirkumu likuma 3. panta pirmās daļas 7. punktā noteikto izņēmumu, slēdzot līgumu ar valsts kapitālsabiedrību "Tiesu namu aģentūra" (turpmāk – Aģentūra) par jaunā Liepājas cietuma būvdarbu organizēšanu. Attiecīgs līgums ar Aģentūru tika noslēgts **2016. gada 29. jūnijā**.

Noslēgtais līgums paredz, ka Aģentūra organizē jauna cietuma būvdarbu veikšanu uz zemesgabala Alsungas ielā 29, Liepājā (kadastra numurs 1700 002 0183), tostarp:

* organizē jaunā cietuma būvdarbu iepirkumu un citus cietuma būvdarbu izpildei nepieciešamos iepirkumus;
* slēdz līgumu ar uzvarējušo pretendentu (būvdarbu iepirkuma un citu iepirkumu uzvarētājiem) un kontrolē to izpildi;
* vada un pārrauga jaunā cietuma būvdarbu izpildi;
* organizē jaunā cietuma būvju nodošanu ekspluatācijā un cietuma nodošanu Tieslietu ministrijai.

Aģentūras paziņojums par iepirkumu "**Jauna cietuma kompleksa Alsungas ielā 29, Liepājā, būvniecība**" Iepirkumu uzraudzības biroja mājaslapā un Eiropas Savienības Oficiālajā Vēstnesī tika publicēts 2017. gada 17. februārī, norādot, ka piedāvājumu iesniegšanas termiņš ir 2017. gada 17. maijs. Taču, ņemot vērā lielo interesi par jaunā Liepājas cietuma būvniecības iepirkumu, kā arī garo brīvdienu periodu, un lai garantētu visām ieinteresētajām personām iespēju iesniegt savus piedāvājumus, pretendentu piedāvājumu iesniegšanas termiņš tika pagarināts līdz 2017. gada 31. maijam.

2017. gada 31. maijā tika saņemti piedāvājumi no diviem pretendentiem:

* AS "UPB" (reģistrācijas numurs 42103000187) par kopējo piedāvājuma cenu 114 120 357,98 EUR (bez PVN) un būvniecības termiņu 32 kalendārie mēneši;
* SIA "RE&RE" (reģistrācijas numurs 40003112106) par kopējo piedāvājuma cenu 123 416 618,28 EUR (bez PVN) un būvniecības termiņu 36 kalendārie mēneši.

Vienlaikus 2017. gada februārī tika izstrādāts un apstiprināts atklāta konkursa "**Jauna cietuma kompleksa Alsungas ielā 29, Liepājā, būvuzraudzība**" nolikums; paziņojums par iepirkumu tika publicēts 2017. gada 27. februārī Iepirkumu uzraudzības biroja mājaslapā un Eiropas Savienības Oficiālajā Vēstnesī. Līdz norādītajam piedāvājumu iesniegšanas termiņam (2017. gada 19. maijs) piedāvājumu iesniedza viens pretendents – personu apvienība SIA "PRO VIA" (reģistrācijas numurs 40003372696) un SIA "Forma 2" (reģistrācijas numurs 50003883681). Pretendenta finanšu piedāvājumā norādītā kopējā cena par būvuzraudzības veikšanu sastādīja 1 715 520,15 EUR (bez PVN). Tā kā iepirkuma komisija, uzsākot pretendenta vērtēšanu, konstatēja, ka personu apvienība SIA "PRO VIA" un SIA "Forma 2" neatbilst atklāta konkursa nolikumā izvirzītajām kvalifikācijas prasībām, proti, iesniegts kvalifikācijas prasībām neatbilstošs piedāvājums, tad tālāka piedāvājuma vērtēšana tika izbeigta, **pieņemot lēmumu par iepirkuma izbeigšanu bez rezultātiem.**

Ministru kabineta **2017. gada 8. septembra** ārkārtas sēdē (prot. Nr. 44 1. §), izskatot informatīvo ziņojumu "*Par fiskālās telpas pasākumiem un izdevumiem prioritārajiem pasākumiem valsts budžetam 2018. gadam un ietvaram 2018.–2020. gadam*", **tika nolemts jaunā Liepājas cietuma būvniecības procesa uzsākšanu atlikt līdz 2020. gadam[[3]](#footnote-3)**.

Tāpat Ministru kabinets **2017. gada 8. septembra** ārkārtas sēdē, izskatot informatīvo ziņojumu *"Par nepieciešamību uzsākt jauna cietuma būvniecību Latvijā""* (sēdes protokola Nr. 44 2. § 2.punkts), nolēma uzdot Tieslietu ministrijai sadarbībā ar Finanšu ministriju sagatavot informatīvo ziņojumu par nepieciešamajiem pasākumiem, **lai jaunā cietuma būvniecība tiktu uzsākta ne vēlāk kā 2020. gadā un pabeigta līdz 2023. gadam**, un tieslietu ministram līdz 2017. gada 15. decembrim iesniegt informatīvo ziņojumu izskatīšanai Ministru kabinetā.

Pamatojoties uz Ministru kabineta pieņemto lēmumu, Aģentūra **2017. gada 15. septembrī** pārtrauca atklāto konkursu "Jauna cietuma kompleksa Alsungas ielā 29, Liepājā, būvniecība" (TNA 2016/44).

**2018. gada 6. februārī** (prot. Nr. 7, 40. §) Ministru kabinets izskatīja informatīvo ziņojumu "*Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību*", kurā tika atspoguļota informācija par jaunā Liepājas cietuma projekta izvērtējumu, kura rezultātā tika paredzēts ietaupījums 7 158 402 *euro* apmērā. Lielāku ietaupījumu nav iespējams panākt, jo tad būtiski ciestu jaunā cietuma drošības līmenis un uzraudzības tehniskie risinājumi, kas ir nepieļaujami tik lielam cietumam, kura vadība jau tā pieprasa nopietnus drošības un uzraudzības risinājumus. Papildus jāņem vērā, ka 2019. gadā nav iespējams uzbūvēt jaunu cietumu 2013. gadā ar rīkojumu Nr. 50 noteiktu izmaksu ietvarā būvniecības izmaksu pieauguma dēļ. Turklāt, kā tas tieši minēts Ieslodzījuma vietu infrastruktūras attīstības koncepcijā (tika apstiprināta ar Ministru kabineta 2013. gada 12. februāra rīkojumu Nr. 50), jaunā cietuma aprēķini bija balstīti uz 2010. gada nogalē pabeigtos projektos izstrādāta finanšu ekonomiskā pamatojuma. Tieslietu ministrija savos informatīvajos ziņojumos valdībai aizvien ir minējusi, ka jaunā Liepājas cietuma būvniecības uzsākšanas atlikšana tikai sadārdzina projekta izmaksas būvniecības nozares cenu pieauguma dēļ. To pierāda arī abu jaunā Liepājas cietuma būvnieka iepirkuma konkursa rezultāti. Līdz ar to, vēl vairāk samazināt jaunā Liepājas cietuma izmaksas nav iespējams, jo nevar mazināt drošības līmeni slēgtajā cietumā, turklāt kavēšanās ar būvniecības uzsākšanu valstij izmaksās aizvien vairāk.

Atgriežoties pie iepriekš minētā informatīvā ziņojuma "*Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību*", tajā tika ietverti iespējamie varianti jaunā cietuma būvniecības uzsākšanas nodrošināšanai līdz 2020. gadam, veicamie darbi un būvniecības finansējuma avoti. Ministru kabinets nolēma (prot. Nr. 7, 40. §) **atbalstīt jauna cietuma būvniecības Liepājā uzsākšanu atbilstoši informatīvajā ziņojumā "Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību" iekļautajam 2. variantam** (2. variants paredz, ka 2018. gadā tiek uzsākta vienota jaunā cietuma būvdarbu un būvprojektēšanas, ieskaitot autoruzraudzību iepirkuma procedūra un būvuzraudzības iepirkuma procedūra, neveicot 1. variantā minētos priekšdarbus). Tāpat Ministru kabineta sēdes protokolā tika ietverta vēl virkne citu uzdevumu, tai skaitā – pieņemt zināšanai, ka Tieslietu ministrija un Aģentūra pārskatīs jaunā Liepājas cietuma būvprojektu ar mērķi samazināt jaunā cietuma izmaksas, ņemot vērā informatīvajā ziņojumā ietvertos nosacījumus un atļaut jauna iepirkuma izsludināšanu par jaunā Liepājas cietuma būvniecību un būvprojektēšanu, ieskaitot autoruzraudzību, kā arī par būvuzraudzību.

Izpildot Ministru kabineta 2018. gada 6. februāra sēdē doto uzdevumu (prot. Nr. 7, 40. § 10. punkts) – *atļaut jauna iepirkuma izsludināšanu par jaunā Liepājas cietuma būvniecību un būvprojektēšanu, ieskaitot autoruzraudzību, kā arī par būvuzraudzību*, Aģentūra sadarbībā ar Tieslietu ministriju un Ieslodzījuma vietu pārvaldi, piesaistot zvērinātu advokātu biroju "SORAINEN" un biedrības "Latvijas Būvinženieru savienība" nozīmētu ekspertu, 2018. gada oktobrī atkārtoti izsludināja atklātus konkursus "Jaunā cietuma kompleksa Alsungas ielā 29, Liepājā, projektēšana, autoruzraudzība un būvniecība" un "Jaunā cietuma kompleksa Alsungas ielā 29, Liepājā, būvuzraudzība". Pārskatot būvizmaksas, Aģentūra kā iepirkumu organizētājs sadarbībā ar Ieslodzījuma vietu pārvaldi vienojās par izmaiņām būvprojektā, kuras iespējams veikt, lai samazinātu izmaksas, vienlaikus saglabājot ēkas funkcionalitātes, drošības un ekspluatācijas efektivitātes prasības.

Šobrīd iepirkuma komisija ir izvērtējusi saņemtos jaunā Liepājas cietuma kompleksa projektēšanas, autoruzraudzības un būvniecības pretendentu piedāvājumus. Aģentūras 2018. gadā atkārtoti izsludinātajā atklātajā **konkursā par jaunā Liepājas cietuma kompleksa projektēšanu, autoruzraudzību un būvniecību** piedāvājumus iesniedza kopumā trīs būvuzņēmumi: SIA "Abora" un AS "UPB" no Latvijas, kā arī viens no Igaunijas vadošajiem būvuzņēmējiem AS "Merko Ehitus Eesti". Izvērtējot piedāvājumus, iepirkumu komisija konstatēja, ka konkursā par jaunā Liepājas cietuma kompleksa projektēšanu, autoruzraudzību un būvniecību **par uzvarētāju atzīstama SIA "Abora"**, kas gan atbilst visiem vērtēšanas kritērijiem un nosacījumiem, gan ir iesniegusi piedāvājumu ar viszemāko cenu, piedāvājot Liepājas cietuma kompleksa projektēšanu, autoruzraudzību un būvniecību veikt par kopumā 113 597 002 *euro* (bez PVN). Par uzvarētāju **jaunā Liepājas cietuma kompleksa būvuzraudzībai tika atzīta personu grupa "P.M.G, L4",** ko veido SIA "P.M.G." un SIA "Firma L4", kura piedāvāja objekta būvuzraudzību nodrošināt par kopumā 2 156 970 *euro* (bez PVN).

Pārējo pretendentu piedāvātās cenas Liepājas cietuma kompleksa projektēšanai, autoruzraudzībai un būvniecību bija attiecīgi: AS "UPB" – 127 197 373 *euro* (bez PVN) (pēc iepirkuma komisijas finanšu piedāvājuma pārrēķina labojot aritmētisku kļūdu – 125 385 647 *euro*), bet "Merko Ehitus Eesti" – 137 374 775 *euro* (bez PVN). Iepirkumu komisijas lēmumu saskaņā ar likumu pretendenti var pārsūdzēt 10 dienu laikā.

Īstenojot iepirkumu konkursu, tika izmantota *design&build* metode, apvienojot vienā iepirkumā izmaiņu veikšanu būvprojektā, autoruzraudzību un būvniecību, lai izvairītos no iespējamām papildu izmaksām būvdarbu veikšanas laikā un nodrošinātu kvalitatīvu būvdarbu izpildi, prasot no uzvarētāja pilnu atbildību par projekta būvniecības realizēšanu. Jaunais Liepājas cietums saskaņā ar normatīvajiem aktiem ir klasificēts kā valsts noslēpumu saturošs būvprojekts, tādēļ papildu pieredzei un finanšu rādītājiem kā viena no prasībām pretendentiem tika piemērots industriālās drošības sertifikāts, kas apliecina kompānijas uzņēmējdarbības prakses caurspīdīgumu un konfidenciālas informācijas glabāšanas drošumu.

**2. Ieslodzījuma vietu infrastruktūras īss raksturojums**

Ieslodzījuma vietu ēkas un to saimniecība (infrastruktūra) ir ļoti apjomīgs resurss, piemēram, visu ieslodzījuma vietu ēku kopējā apkurināmā platība ir aptuveni 140 000 m2, kas pārsniedz 20 futbola laukumu platību. Ieslodzījuma vietās ir jānodrošina atbilstoši normatīvi noteikti cilvēku uzturēšanās apstākļi – telpu/ēku uzturēšana un remonti, apkure, ventilācija, kanalizācija, ūdens apgāde, apgaismojums, ugunsdrošība u.tml.

Ieslodzījuma vietas darbojas **ļoti vecās ēkās**. Nereti ēkām ir kultūras pieminekļu statuss, un to pārbūve atbilstoši ieslodzījuma izpildes vajadzībām nemaz nav iespējama. Tik vecu un nolietotu ēku uzturēšana un rekonstrukcija ir laikietilpīga un prasa milzīgus resursus, turklāt, pat ja ēkas tiktu renovētas, netiks iegūta infrastruktūra, kurā būtu iespējama efektīva ieslodzījuma izpilde no ieslodzīto plūsmu organizēšanas un personāla resursu efektīvas izmantošanas viedokļa.

Turpmāk 1. un 2.tabulā redzama informācija par esošo cietumu ēku vecumu, kā arī pēdējos desmit gados veikto renovāciju vai rekonstrukciju rezultātā sakārtoto ēku skaitu.

*1. tabula. Ieslodzījuma vietu ēku vecums*

Tādējādi no tabulas redzams, ka jaunākās ēkas ir 40 un vairāk gadus vecas, vecākās – gandrīz divus gadsimtus vecas. Protams, šī tabula neattiecas uz no jauna uzbūvētajām ēkām Cēsu Audzināšanas iestādē nepilngadīgajiem (izmeklēšanas korpuss) un Atkarīgo centru Olaines cietumā, tomēr jauno ēku īpatsvars kopējā infrastruktūrā ir niecīgs.

*2. tabula. Rekonstrukcija vai renovācija ieslodzījuma vietās pēdējo 10 gadu laikā*

No tabulas redzams, ka pēdējos desmit gados ir izdevies rekonstruēt vai renovēt niecīgu daļu no ieslodzījuma vietu infrastruktūras apjoma.

2018. gadā Ieslodzījuma vietu pārvaldes atklātā konkursā "Ieslodzījuma vietu pārvaldes ēku tehniskā apsekošana" (identifikācijas Nr. IeVP 2018/24) izvēlētais būvkomersants atbilstoši Latvijas būvnormatīva LBN 405-15 "Būvju tehniskā apsekošana" prasībām un saskaņā ar Ministru kabineta 2015. gada 30. jūnija noteikumiem Nr. 337 "Noteikumi par Latvijas būvnormatīvu LBN 405-15 "Būvju tehniskā apsekošana"" veica būvju tehnisko apsekošanu visās ieslodzījuma vietās.

Apsekošanas mērķis bija noskaidrot, **vai cietumu ēkās var uzturēties cilvēki, vai to tālāka ekspluatācija nav bīstama cilvēku veselībai un dzīvībai, vai nesošo konstrukciju izturība ir pietiekama, lai ēkās varētu uzturēties cilvēki, izvērtēt ēku renovācijas iespējas, norādot, kādi pasākumi ir nepieciešami un to aptuveno izmaksu apjomu, vai arī ēku turpmākā ekspluatācija nav iespējama.** Netika apsekoti cietumu ēku iekšējie inženiertīkli, jo **ieslodzījuma vietu ēku iekšējo inženiertīklu nolietojums pārsniedz pieļaujamo**, izņēmumi ir atsevišķas ēkas Cēsu Audzināšanas iestādē nepilngadīgajiem un Olaines cietumā, kurās iekšējie inženiertīkli tika atjaunoti, piesaistot Eiropas struktūrfondus.

Apsekojumā tika konstatēts, ka:

1) cietumu būvju **vecums** ir **nepieļaujami liels;** **tikai Olaines cietuma un Jēkabpils cietuma ēkas ir celtas 20. gadsimta septiņdesmitajos gados, un tajās atmaksājas ieguldīt līdzekļus atjaunošanai;**

2) lai arī Ieslodzījuma vietu pārvalde regulāri veic ēku atsevišķu inženiertīklu atjaunošanu un kosmētiskos remontus, reaģējot uz ieslodzīto sūdzībām, **kopumā ēku nolietojuma dinamiku apturēt nav iespējams.** Kritisks stāvoklis ir Liepājas cietumā un Iļģuciema cietumā, kur nolietojuma koeficients ir virs 0,09; nākamais bīstamākais ir Cēsu Audzināšanas iestāde nepilngadīgajiem ar 0,07 un Rīgas Centrālcietums, kur ēkām ir patvaļīgās būvniecības pazīmes;

3) izvērtējot nepieciešamo investīciju apjomu minimālo darbu izpildei, jau šodien būtu slēdzams Rīgas Centrālcietums un Daugavgrīvas cietums. Daugavgrīvas cietumam kā vēstures piemineklim ir piemērojamas likuma "Par kultūras pieminekļu aizsardzību" normas, kas būtiski sadārdzina izpildāmos darbus saistībā ar Valsts pieminekļu aizsardzības inspekcijas Latgales reģionālās nodaļas izvirzītajām prasībām.

Minētais apsekojums ieskicē ieslodzījuma vietu infrastruktūras galvenās problēmas, tomēr papildus tehniskajiem jautājumiem pastāv arī efektīvas ieslodzījuma izpildes organizācijas nosacījumi, bez kuru izpildes, pat fiziski atjaunojot esošās ēkas, nevar sasniegt maksimālu līdzekļu lietderīgas izmantošanas efektu.

Piemēram, tieši no **ēku plānojuma** ir atkarīgs, cik daudz personāla resursu būs nepieciešams, lai nogādātu ieslodzītos dažādos maršrutos (piemēram, uz cietuma ēdnīcu vai izvadātu ēdienu ratiņos, uz satikšanos, uz mācību klasi, pie cietuma psihologa, pie cietuma sociālā darbinieka, uz resocializācijas programmu u. tml.). Savukārt no ēku **izvietojuma zemesgabalā** un **iekšējā plānojuma** atkarīgs, cik daudz personāla resursu būs nepieciešams, lai nodrošinātu ieslodzīto uzraudzību, un vai to var izdarīt ar tehniskiem līdzekļiem.

Tāpat tieši no cietuma ēku izvietojuma un **ieslodzīto maršrutiem** ir atkarīgi aizliegto priekšmetu un vielu nonākšanas ceļi cietumā (ieslodzīto pārvietošanās pa zemi ir daudz nedrošāka nekā pārvietošanos pa galerijām vai pa pazemes tuneļiem), ieslodzījuma vietu atrašanās dzīvojamo māju tuvumā bez atbilstošas drošības joslas (ne mazāk par 50 m) ir liels risks dažādiem atjautīgiem nelegālo priekšmetu un vielu nodošanas ieslodzītajiem veidiem u. tml. Tāpat no materiāliem, kas izmantoti ēku būvniecībā, ir tieši atkarīgs, cik viegli ieslodzītajiem tajos veidot dažādus slēpņus.

Jāatzīmē, ka neatbilstoša un nedroša ieslodzījuma vietu infrastruktūra palielina arī ieslodzīto bēgšanas risku.

Līdz ar to, esošo cietumu infrastruktūra jau ilgstoši ir tik katastrofālā stāvoklī, ka šobrīd tajā vairs nav lietderīgi ieguldīt līdzekļus tās atjaunošanā (ar retiem izņēmumiem). Pirmie mēģinājumi ilgtermiņā konceptuāli plānot ieslodzījuma vietu infrastruktūras stāvokli meklējami vēl 2005. gadā, kad Ministru kabinets 2005. gadā 2. maijā ar rīkojumu Nr. 280 apstiprināja Ieslodzījuma vietu attīstības koncepciju. Tomēr jānorāda, ka šī koncepcija budžeta līdzekļu dēļ tika īstenota tikai daļēji. Arī ieslodzījuma vietu infrastruktūras uzturēšana nekad nav tikusi atbilstoši finansēta, par ko liecina regulārie Tieslietu ministrijas informatīvie ziņojumi valdībā par kritisko situāciju.

**3. Līdz šim īstenotie pasākumi situācijas uzlabošanai**

Līdz šim Tieslietu ministrija kopā ar Ieslodzījuma vietu pārvaldi ir strādājušas pie dažādiem pasākumiem, lai risinātu ieslodzījuma vietu infrastruktūras situāciju. Tieslietu ministrija vēsturiski ir regulāri informējusi valdību par kritisko situāciju ieslodzījuma vietās, sagatavojot informatīvos ziņojumus.

Ir veikti arī nopietni pasākumi, lai pilnveidotu krimināltiesību sistēmu, un tam ir bijusi būtiska ietekme uz ieslodzījuma vietām:

* 2003. gadā tika izveidots Valsts probācijas dienests, kas šobrīd ir izveidojies par nopietnu soda izpildes iestādi (2018. gadā – vairāk nekā 18 000 probācijas klientu). Šī dienesta izveide ilgtermiņā ir ļāvusi novirzīt notiesātās personas, kas nav izdarījušas tādus noziedzīgus nodarījumus, par kuriem ir nepieciešams cietumsods, uz soda izciešanu sabiedrībā;
* Ir veikti grozījumi Krimināllikumā ļoti dažādos jautājumos, piemēram, 2004. gadā tika būtiski paplašināts piespiedu darba pielietojums, savukārt 2013. gadā notika Krimināllikuma apjomīga reforma, 2015. gadā tika ieviesta iespēja no cietuma atbrīvot nosacīti pirms termiņa ar elektroniskās uzraudzības noteikšanu un citas būtiskas reformas. Visu līdz šim veikto reformu rezultātā kopumā ir būtiski samazinājies ieslodzīto skaits:

|  |  |  |
| --- | --- | --- |
|  | **2004. gads** | **2019. gada 1.jūlijā** |
| Ieslodzīto skaits | 8231 | 3452 |

* Krimināllikuma un Kriminālprocesa likuma grozījumu rezultātā ilgtermiņā vidējais brīvības atņemšanas sods ir būtiski samazinājies;
* Šo reformu rezultātā ir būtiski mainījies ieslodzītā profils – šobrīd ieslodzījuma vietās atrodas personas par smagu vai sevišķi smagu noziegumu izdarīšanu, apmēram puse no tām cietumā atrodas atkārtoti. Līdz ar to, nedroša infrastruktūra šobrīd rada lielākus riskus ieslodzīto profila dēļ (bēgšanas risks, pretošanās cietuma darbiniekiem, dažāda veida nekārtības cietumos u.tml.) un tas var ietekmēt arī sabiedrības drošību.

Arī Ieslodzījuma vietu pārvalde piešķirto līdzekļu ietvaros ir regulāri veikusi renovācijas un remonta darbus ieslodzījuma vietās, bet ir veikusi arī ar infrastruktūru saistītas būtiskas un kardinālas reformas:

* Atbilstoši ieslodzīto skaita samazinājumam un, arī pamatojoties uz infrastruktūras stāvokli, ieslodzījuma vietu skaits no 15 cietumiem ir samazināts uz 9 cietumiem 2019. gadā.
* Atbilstoši pieejamam starptautisko partneru finansējumam (pārsvarā Norvēģijas valdības finansējuma ietvaros) ir tikusi radīta jauna infrastruktūra – uzbūvēts viens jauns korpuss un renovēts viens korpuss Cēsu Audzināšanas iestādē nepilngadīgajiem, uzbūvēts Atkarīgo centrs Olaines cietumā;
* Par valsts budžeta līdzekļiem renovēts izmeklēšanas cietuma korpuss Valmieras cietumā.

Līdz ar to, šobrīd ieslodzījuma vietu sistēmā un kriminālsodu sistēmā ir veikti visi iespējamie pasākumi, lai situāciju risinātu Tieslietu ministrijas ietvarā, **tomēr šobrīd infrastruktūras nolietojuma dēļ jauni risinājumi vairs nav rodami esošajā un nedrošajā ieslodzījuma vietu infrastruktūrā. Ir nepieciešama jauna un droša cietuma būvniecība, kurā būs iespējams izvietot gandrīz 30 % no šobrīd esošajiem ieslodzītajiem, tādējādi būtiski mazinot drošības riskus cietumu sistēmā.**

**4. Jaunā cietuma Liepājā būvniecības procesa kavēšanās iespējamās sekas**

Jaunā cietuma būvniecība ir viens no svarīgākajiem sabiedrības drošības jautājumiem vidējā termiņā, jo novecojusī esošo ieslodzījuma vietu infrastruktūra jau gadiem nav tikusi pietiekami finansēta un infrastruktūras stāvoklis var radīt nopietnu iekšējās drošības apdraudējumu valstī. Par situācijas nopietnību liecina Tieslietu ministrijas regulārie ziņojumi Ministru kabinetam par stāvokli ieslodzījuma vietās. Turklāt arī starptautiskās cilvēktiesību organizācijas, piemēram, Eiropas Komiteja spīdzināšanas un necilvēcīgas vai pazemojošas rīcības vai soda novēršanai (turpmāk – CPT Komiteja) jau ilgstoši izsaka Latvijai pamatotu kritiku par ieslodzījuma vietu slikto infrastruktūras stāvokli, neskatoties uz pēdējos gados veiktajiem pārdomātajiem uzlabojumiem. Šī organizācija pozitīvi novērtē Latvijas centienus brīvības atņemšanas soda izpildes pilnveidošanā (tiesiskā regulējuma pilnveidošanā, personāla attīstībā utt.), bet katrā ziņojumā pēc vizītes Latvijā norāda uz ieslodzījuma vietu infrastruktūras kopējo nožēlojamo stāvokli, kas tieši apdraud sabiedrības drošību un kārtību, kā arī uz nepieciešamajiem uzlabojumiem, kurus nav iespējams ieviest esošajā infrastruktūrā.

Jaunā cietuma būvniecības un sekojoši arī – tā darbības uzsākšanas – termiņa nobīdes jau ir izraisījušas sekas un ietekmi uz ieslodzījuma vietu sistēmu un kriminālsodu izpildes sistēmu kopumā. Turklāt nākamajos gados sekas prognozējamas aizvien pieaugošā apjomā – sākot no valsts budžeta līdzekļu tērēšanas slēdzamo cietumu remontēšanai un beidzot ar iespējamu starptautisko institūciju publiskiem paziņojumiem, ka cietumu infrastruktūra ir tādā stāvoklī, ka ir secināms, ka Latvijā notiek ieslodzīto spīdzināšana.

Papildus jāmin, ka, kamēr nav skaidrības par jaunā cietuma darbības uzsākšanas termiņu, Tieslietu ministrija nevar pabeigt arī darbu pie jaunā Kriminālsodu izpildes likumprojekta izstrādes.

***4.1. CPT Komitejas izteiktie apsvērumi par esošo ieslodzījuma vietu infrastruktūras stāvokli un iespējamām sekām, ja netiks veikti uzlabojumi***

CPT Komiteja ir Eiropas konvencijā par spīdzināšanas un necilvēcīgas vai pazemojošas rīcības vai soda novēršanu (turpmāk – Konvencija) paredzēta institūcija, kurai piešķirtas ļoti plašas pilnvaras pārbaudīt situāciju iestādēs, kur personas tiek turētas pret viņu gribu – ieslodzījuma vietās, policijas iecirkņos, psihiatriskajās slimnīcās u.tml. Pēc katras vizītes valstī CPT Komiteja sagatavo ziņojumu ar rekomendācijām, kuru izpildei stingri seko līdzi. Ja valsts nesadarbojas un nepilda CPT Komitejas rekomendācijas, tad Konvencijā paredzēts mehānisms tālākai rīcībai – augsta līmeņa sarunas ar valdības pārstāvjiem un komitejas publiskā paziņojuma paušana, kas ir būtisks traips valsts starptautiskajam prestižam. Šādi publiskie paziņojumus ir bijuši par Krieviju (par cietumiem Čečenijā), Turciju un Grieķiju (par situāciju imigrantu centros imigrācijas krīzes laikā). Šāds publisks paziņojums būtu būtisks kaitējums Latvijas publiskajai reputācijai.

Ziņojumā[[4]](#footnote-4) Latvijas valdībai par CPT Komitejas vizīti Latvijā no 2016. gada 12. līdz 22. aprīlim minēts, ka CPT Komitejas apmeklēto cietumu infrastruktūra ir novecojusi un neatbilst starptautiskajām prasībām. Ziņojumā pozitīvi izcelts fakts, ka Latvija ir ieviesusi nosacījumu "4 m2 uz vienu ieslodzīto" un atzīmēts, ka Cēsu Audzināšanas iestāde nepilngadīgajiem (viens ieslodzīto korpuss renovēts, otrs uzbūvēts ar Norvēģijas finansējama atbalstu 2011. gadā) pilnībā atbilst starptautiskajām prasībām.

Savukārt citu apmeklēto ieslodzījuma vietu infrastruktūrai un tehniskajam stāvoklim CPT Komitejas ziņojumā pausta skarba kritika:

*"Turpretī lielākā daļa[[5]](#footnote-5) ieslodzītajiem paredzēto telpu Daugavgrīvas cietuma Grīvas nodaļā ir ļoti sliktā stāvoklī (piemēram, apdrupušas sienas, stipri nodilušas un reizēm pat sapuvušas grīdas, ļodzīgas mēbeles u. c.) un pakļautas stiprai mitruma iedarbībai, ko rada ventilācijas sistēmas trūkums. Turklāt daudzās kamerās iekļūst ļoti nedaudz dienasgaismas, un kamerās esošie sanitārie mezgli daudzās kamerās ir drausmīgā higiēnas stāvoklī.*

*Pēc apmeklējuma Latvijas iestādes informēja CPT, ka, ņemot vērā ēkas vēstures pieminekļa statusu, Grīvas nodaļā nav iespējams veikt liela mēroga rekonstrukciju, tomēr laika posmā no 2017. gada līdz 2020. gadam iestādē notiks pakāpeniski labiekārtošanas darbi. Komitejas uzmanība tika vērsta arī uz to, ka ilgtermiņā iestādes plāno Grīvas nodaļu slēgt. CPT ņem šo informāciju vērā; starpposmā tā iesaka Grīvas nodaļā veikt neatliekamus pasākumus, lai nodrošinātu pieņemamu higiēnas līmeni visā cietumā (īpaši attiecībā uz kamerās esošajiem sanitārajiem mezgliem)."*

*"Visbeidzot, delegācija tika informēta, ka ir piešķirti budžeta līdzekļi 1200 vietām paredzēta cietuma būvniecībai (galvenokārt ar divvietīgām kamerām) Liepājā, ko paredzēts nodot ekspluatācijā līdz 2019. gadam. Komiteja vēlētos pastāvīgi saņemt informāciju par jaunā Liepājas cietuma būvniecības laika plānu un informāciju par tā projektu kopumā". [[6]](#footnote-6)*

*"49. Tomēr bažas joprojām rada tas, ka [Jelgavas cietuma] daudzās kamerās visā iestādē (piemēram, 1. un 5. korpusā) joprojām nav nodrošināta pietiekama ventilācija un dienasgaisma (tāpēc, ka logi ir pilnībā vai daļēji aizmūrēti ar gaismu necaurlaidīga stikla ķieģeļiem). CPT iesaka nekavējoties novērst šos trūkumus".[[7]](#footnote-7)*

"*50. Tomēr [Jelgavas cietuma] daudzas kameras 1. un 2. korpusā joprojām ir sliktā tehniskā stāvoklī un tajās vien ierobežoti iekļūst dienasgaisma; kamerās esošās tualetes bieži nav pilnībā nošķirtas. Materiālie apstākļi ir īpaši slikti 1. korpusā esošajās uzņemšanas kamerās, kur ir maz dienasgaismas, vājš mākslīgais apgaismojums, netīras sienas un mitruma bojātas grīdas, un netīras tualetes. Delegācija arīdzan norādīja, ka virknē kameru atsevišķās cietuma daļās (piem., 2. un 4. korpusā) nav ievērots 4 m2 dzīvojamās platības standarts katram ieslodzītajam. Piemēram, 2. korpusā divu ieslodzīto izmitināšanai domāta kameras platība ir vien kādi 7,7 m2 (ieskaitot aptuveni 1,4 m2 lielo kamerā esošās tualetes platību)".[[8]](#footnote-8)*

Tāpat CPT Komiteja izsaka norādes ne tikai par infrastruktūru, kurā ikdienā uzturas ieslodzītie, bet arī par infrastruktūru, kurā tiek īstenotas ieslodzītajiem likumā noteiktās tiesības. Līdz ar to **CPT Komitejas rekomendācijas neattiecas tikai uz tiem cietumiem, kuri apmeklēti, bet uz visu ieslodzījuma vietu sistēmu vai tajā vēsturiski pastāvošajiem tehniskajiem risinājumiem kopumā** (piemēram, pastaigu laukumu izvietošana uz jumta).

*"51. paredzētās [pastaigu] zonas Rīgas Centrālcietumā ir ne vien pārāk mazas, bet tās atrodas uz jumta. Šajā sakarā vēl lielāka nozīme ir tam, ka saskaņā ar 2016. gada 29. septembra vēstuli Latvijas iestādes plāno 2017. gadā izveidot papildu āra aktivitātēm paredzētas zonas uz Rīgas Centrālcietuma palīgēku jumta. CPT skatījumā āra aktivitātē paredzētajai infrastruktūrai jāatrodas uz zemes, kur vien tas iespējams, un tām jābūt pietiekami lielām, lai ieslodzītajiem būtu iespēja sevi fiziski nodarbināt****.*** *Komiteja aicina Latvijas iestādes vēlreiz apsvērt pastaigu pagalmu izveidi Rīgas Centrālcietumā un, kur attiecināms, arī citos cietumos."[[9]](#footnote-9)*

*"52. Visos trīs apmeklētajos cietumos ieslodzītajiem tiek nodrošināts pietiekams daudzums būtisko personiskās higiēnas līdzekļu. Tomēr delegācija no ieslodzītajiem saņēma daudz sūdzību par to, ka mazgāšanās dušā iespējama vien reizi nedēļā, kas nav gana personīgās higiēnas uzturēšanai. CPT iesaka ļaut ieslodzītajiem daudz biežāku dušas apmeklējumu, ņemot vērā Eiropas Cietumu noteikumu 19.4. noteikumu[[10]](#footnote-10)."*

*"57. CPT aicina Latvijas iestādes veikt nepieciešamo, lai Daugavgrīvas cietumā un Rīgas Centrālcietumā izstrādātu un ieviestu visaptverošu ārpus kameras aktivitāšu režīmu (ieskaitot grupu kopīgas aktivitātes) visiem ieslodzītajiem, ieskaitot zemākās pakāpes režīmā turētos ieslodzītos un uz izmeklēšanas laiku apcietinātos. Mērķis ir nodrošināt, ka visiem ieslodzītajiem ir iespēja pavadīt ievērojamu dienas daļu (tas ir, astoņas vai vairāk stundas) ārpus savas kameras, iesaistoties dažādās jēgpilnās nodarbēs (darbs, ieteicams ar arodapmācības ieguldījumu; izglītība; sports; atpūta / biedrošanās). Tāpat jāveic nepieciešamais, lai Jelgavas cietumā palielinātu to ieslodzīto skaitu, kas piedalās mērķtiecīgās ārpus kameras aktivitātēs, īpašu uzsvaru liekot uz ieslodzītajiem, kas tiek turēti zemākā līmeņa režīmā."[[11]](#footnote-11)*

Līdz ar to, CPT Komitejas izteiktās rekomendācijas ir atbalstāmas pēc būtības, bet **tās nav izpildāmas esošajā ieslodzījuma vietu infrastruktūrā**.

Ilgstoša rekomendāciju neizpilde diemžēl var novest pie CPT Komitejas tālākas rīcības, **dodot uzdevumu slēgt konkrētus cietumu segmentus vai kameras**. Latvijā ir šāda pieredze, jo 2009. gada 8. decembrī augsta līmeņa sarunu laikā CPT Komiteja izteica *nekavējoši izpildāmu novērojumu*[[12]](#footnote-12) un uzdeva nekavējoties **slēgt vairākas soda izolatora kameras Jēkabpils un Jelgavas cietumos**. Atbilstoši Konvencijā noteiktajam Latvija minēto prasību izpildīja 2010. gadā.

Tāpat CPT Komiteja arī iepriekš, piemēram, pēc 2007. gada vizītes[[13]](#footnote-13) izteica *nekavējoši izpildāmos novērojumus* un **uzdeva slēgt Cēsu audzināšana iestādes nepilngadīgajiem izmeklēšanas nodaļas korpusu**, kā arī izteica šādus novērojumus attiecībā uz dažādiem citiem jautājumiem (piemēram, par tobrīd likumdošanā pastāvošu aizliegumu soda izolatorā esošiem notiesātajiem izmantot pastaigu).

Diemžēl, ņemot vērā iepriekšējo gadu pieredzi un CPT Komitejas jau agrāk piekopto praksi ir prognozējams, ka nākamās vizītes laikā 2020. gadā vai vēlāk **tiks saņemts *nekavējoši izpildāms norādījums* nekavējoties slēgt Daugavgrīvas cietuma Grīvas nodaļu**, kur 2019. gada 18. martā atradās 665 ieslodzītie. Režīma īpatnību un savstarpējās izolācijas noteikumu dēļ šos ieslodzītos nevar vienkārši pārvietot uz citu cietumu, kurā ir brīvas vietas.

Tāpat kopumā ir jāsecina, ka CPT Komitejas izteiktās rekomendācijas nevar izpildīt esošajā ieslodzījuma vietu infrastruktūrā un lai Latvijas valsts neaptraipītu savu starptautisko prestižu ar kaunpilniem CPT Komitejas paziņojumiem, ir **nepieciešams lemt par nekavējošu jaunā Liepājas cietuma būvniecības uzsākšanu.**

* 1. ***Būvniecības valsts kontroles biroja atzinumos minētie ieslodzījuma vietu infrastruktūras trūkumi***

Likumsakarīgi, ka par attiecīgā vecuma ēkām ar ļoti intensīvu nolietojumu tiek saņemti negatīvi Būvniecības valsts kontroles biroja (turpmāk – BVKB) atzinumi.

BVKB atzinumos ir bijušas norādes par atsevišķām ēkām, kurās ir jānovērš konstatētā bīstamība, vai arī ir konstatēta patvaļīga būvniecība. Konstatētā bīstamība pārsvarā gadījumu ir saistīta ar ugunsdrošību, lietošanas drošību un vides pieejamību.

Tomēr lielākajā daļā ieslodzījuma vietu ēku šādas pārbaudes nav veiktas. Tāpēc ir prognozējams, ka turpmākajos gados varētu pieaugt negatīvu BVKB atzinumu skaits un varētu tikt saņemti BVKB atzinumi ar aizliegumu ekspluatēt noteiktas cietumu ēkas līdz bīstamības novēršanai vai par cietumu ēku ekspluatācijas apturēšanu.

Ja BVKB aizliegtu kāda cietuma infrastruktūras izmantošanu, tad tas radītu ārkārtējus drošības riskus citos cietumos, jo liela skaita ieslodzīto pārvietošana īsā laikā nav iespējama, turklāt esošās infrastruktūras pārpildīšana ar lielu skaitu bīstamu personu rada apdraudējumu gan darbiniekiem, sabiedrībai kopumā.

***4.3. Neatļauto priekšmetu un vielu problēmas un radītie riski ieslodzījuma vietās***

Novecojusi un nepiemērota ieslodzījuma vietu infrastruktūra ietekmē arī ieslodzījuma vietās esošo neatļauto priekšmetu un vielu apjomu. Vecajā infrastruktūrā izmantotie materiāli (piemēram, dēļu grīdas, metāla gultas, telpu apšuvuma materiāli u. tml.) dod lieliskas iespējas veidot daudz sīku slēptuvju nelegālo priekšmetu un vielu slēpšanai, kuras fiziski izkontrolēt cietumu darbinieki nespēj. Jaunā cietuma projektā šī problēma faktiski samazināta līdz minimumam, jo visur paredzēti tādi materiāli, kuros slēptuves veidot ir gandrīz neiespējami (betona grīdas, sienās nostiprinātas gultas utt.).

Tāpat nelegālo priekšmetu un vielu apjomu esošajos cietumos tieši nosaka arī neatbilstošajā infrastruktūrā organizētās ieslodzīto plūsmas (kuras citādi organizēt nav iespējams), piemēram, gari ieslodzīto ikdienas maršruti pa zemi, šie pārvietošanās ceļi nav norobežoti. Šādā situācijā ir viegli ar dažādiem palīglīdzekļiem nogādāt (iemest/iešaut) šajos maršrutos nelegālus priekšmetus un vielas. Savukārt jaunā cietuma projektā ietvertie galeriju risinājumi pilnībā izslēdz šādu risku.

Par problēmas apjomu liecina informācija no Ieslodzījuma vietu pārvaldes 2017. gada publiskā pārskata un Tieslietu ministrijas rīcībā esošā informācija par 2018. gadu.

*3. tabula. Ieslodzījuma vietās izņemtie aizliegtie priekšmeti un vielas 2016.–2018. gadā*

|  |  |  |  |
| --- | --- | --- | --- |
|  | **2016. gads** | **2017. gads** | **2018. gads** |
| **Alkohols (l)** | 24.436 | 1.25 | 3.98 |
| **Alkohola surogāti (l)** | 2988.85 | 3194.4 | 2408.17 |
| **Aizliegtie medicīniskie preparāti (gr)** | 296.7 | 53.743 | 20.69 |
| **Narkotiskās vielas (gr)** | 32.4588 | 42.8989 | 151.8495 |
| **Psihotropās vielas (gr)** | 194.7578 | 552.655 | 161.845 |
| **Medicīniskās šļirces (gab.)** | 207 | 199 | 178 |
| **Medicīniskās adatas (gab.)** | 215 | 168 | 133 |
| **Mobilie telefoni (gab.)** | 2616 | 2284 | 1936 |
| **Mobilo telefonu sastāvdaļas (gab.)** | 1031 | 905 | 682 |
| **SIM kartes (gab.)** | 2167 | 1772 | 1652 |
| **Pašizgatavoti griezoši duramie priekšmeti (gab.)** | 2504 | 1413 | 1179 |

Turklāt jāmin, ka renovētajā Valmieras cietuma korpusā, kurā izvēlēti atbilstoši drošības risinājumi, 2018. gada laikā nav ticis konfiscēts neviens nelegālais mobilais telefons, kas pierāda būtisko atšķirību starp jaunu un atbilstoši plānotu un vecu un nolietotu infrastruktūru.

Papildus novecojusi infrastruktūra neļauj ieslodzītos izvietot mazvietīgās kamerās, līdz ar to, ieslodzītie šobrīd atrodas kamerās un dzīvojamās telpās, kur vienuviet atrodas līdz pat 16 personām. Nav noslēpums, ka daļa ieslodzīto ir naidīgi noskaņoti pret cietuma administrāciju, neatzīst savu vainu un uzskata, ka cietumā atrodas nepamatoti. Šādi ieslodzītie, ja tie atrodas lielas ietilpības telpā kopā ar citiem notiesātajiem, kuri aktīvi piedalās resocializācijā un vēlas atrisināt savas problēmas, ikdienas komunikācijā un sadzīvē dara visu, lai mazinātu resocializācijā iesaistīto notiesāto vēlmi risināt savas problēmas.

Resocializācijas maksimālais efekts ir sasniedzams tikai tādā cietumu infrastruktūrā, kur ieslodzītos iespējams izvietot mazvietīgās kamerās. Jaunā cietuma projektā minētais risks pilnībā novērsts, jo ir plānotas divvietīgas kameras. Tāpat jaunajā cietumā ieslodzīto vienību izvietojums plānots tādējādi, lai resocializācijas telpas būtu vienības iekšpusē vai tiešā tuvumā. Tas līdz minimumam samazina nepieciešamību ieslodzītos pārvadāt cietuma teritorijā un maksimāli novērš aizliegtus kontaktus starp ieslodzītajiem. Tāpat tas palielina resocializācijas efektu un samazina drošības riskus un cietuma darbinieku resursus, kas tiek tērēti ieslodzīto pārvadāšanai.

Papildus jāmin arī CPT Komitejas ziņojumos pēc vizītēm Latvijā ļoti skaidri paustās norādes par to, ka ieslodzīto izvietošana neatbilstoši lielās kamerās veicina ieslodzīto savstarpējas vardarbības gadījumus, kurus CPT Komiteja ir konstatējusi. Arī šajā jautājumā, ja netiks pieņemti konceptuāli lēmumi par jaunas cietumu infrastruktūras būvniecības sākumu, tuvākajos gados Latvija var saņemt aizvien skarbāku kritiku un dažādus publiskus paziņojumus.

***4.4. Valsts kontroles paustais viedoklis un norādes uz iespējamām sekām***

Arī Valsts kontrole nepārtraukti kontrolē procesus attiecībā uz jaunā Liepājas cietuma būvniecības nodrošināšanu. Valsts kontrole 2017. gada 28. aprīļa revīzijas ziņojumā "*Par Tieslietu ministrijas 2016. gada pārskatu*" pauda kopējo secinājumu:

"pārskata periodā projektiem, kas saistīti ar ieslodzījuma vietu infrastruktūras attīstību, piešķirtais finansējums **ir izlietots atbilstoši mērķiem un plānotajām projekta aktivitātēm, tomēr kavēšanās jauna cietuma būvniecības īstenošanā un darbu izpildes termiņu pagarināšana rada risku budžeta izdevumu pieaugumam par esošo veco ieslodzījuma vietu ēku un telpu uzturēšanu, kā arī var ietekmēt nozares attīstības plānošanas dokumentos ieslodzīto resocializācijas jomā izvirzīto mērķu izpildi".**

Savukārt šā revīzijas ziņojuma 2. daļā "Atbilstības jautājumi" ir minēts, ka esošā ieslodzījuma vietu infrastruktūra neatbilst starptautisko un nacionālo institūciju izvirzītajām cilvēktiesību un drošības prasībām, tā ir neefektīva un tās uzturēšana prasa ievērojamus līdzekļus, jo ieslodzījuma vietu izvietojums valstī ir vēsturiski izveidojies un tas ir neregulārs. Daļa ieslodzījuma vietu ēku ir būvētas 19. gadsimtā, bet daļa būvētas padomju laikā, piemērojot tās ieslodzījuma vietu vajadzībām.

Tāpat revīzijas ziņojumā ir secināts, ka projekta "Jauna cietuma būvniecība Liepājā" īstenošanas aktivitāšu kavējumi un pabeigšanas termiņu pārcelšana visticamāk būtiski ietekmēs politikas īstenošanu sodu sistēmas un kriminālsodu izpildes jomā, nesekmējot attiecīgajos attīstības plānošanas dokumentos noteikto politikas mērķu, rezultātu un darbības rādītāju izpildi, tostarp:

* Ieslodzījuma vietu infrastruktūras attīstības koncepcijas mērķa sasniegšanu (*radīt priekšnoteikumus, lai izveidotu nepieciešamos apstākļus (infrastruktūru) efektīvai brīvības atņemšanas sodu izpildei, tai skaitā notiesāto resocializācijai, kā arī kopumā palielināt sabiedrības drošību pret apdraudējumiem, ko var radīt nedroša ieslodzījuma vietu sistēma)*. Pastāv risks, ka var pieaugt papildu finansiālais slogs valsts budžetam, jo var pieaugt izdevumi esošo veco ieslodzījuma vietu uzturēšanai un tiesu piespriesto kompensāciju izmaksām ieslodzītajiem;
* Ieslodzīto resocializācijas pamatnostādnēs 2015.–2020. gadam noteikto mērķu izpildi (*mazināt visus noziedzīgas uzvedības riskus brīvības atņemšanas soda izpildes laikā un pēc tā izciešanas, lai nodrošinātu cilvēka drošumspējas veicināšanu un veiksmīgu iekļaušanos sabiedrībā, tajā skaitā darba tirgū*). Nav iespējams izpildīt politikas rezultātam "Brīvības atņemšanas infrastruktūra nodrošina efektīvas notiesāto resocializācijas iespēju" noteiktos rezultatīvos rādītājus, sākot ar 2018. gadu, jo tie ir noteikti, pieņemot, ka 2018. gadā darbu uzsāk jaunais cietums Liepājā. Pagarinot jaunā cietuma būvniecības projekta īstenošanas termiņus un laikā neīstenojot pārējo Ieslodzījuma vietu infrastruktūras attīstības koncepcijā paredzēto jauno cietumu būvniecību, **pastāv risks, ka turpinās pieaugt ikgadējā budžeta izdevumi par ieslodzījuma vietu ēku un telpu remontiem, kuri nav uzskatāmi par lietderīgiem ilgtermiņā**, jo tie nepalielina minēto nekustamo īpašumu tirgus vērtību un likviditāti.

Revīzijas ziņojumā konstatēts, ka **ik gadu pieaug izdevumi novecojušās un neefektīvās cietumu infrastruktūras uzturēšanai**. Ieslodzījuma vietu pārvaldes kopējie izdevumi cietumu kārtējiem un kapitālajiem remontiem un rekonstrukcijai no budžeta apakšprogrammas "Ieslodzījuma vietas" ir pieauguši no 409 875 *euro* 2013. gadā līdz 2 166 674 *euro* 2016. gadā jeb piecas reizes. Minētais ir likumsakarīgi, jo infrastruktūra turpina novecot un nolietojums ir sasniedzis jau katastrofālus apjomus.

Aizvien atliekot jaunā cietuma darbības sākuma termiņu, ieguldījumi vecajā un resocializācijai nederīgajā infrastruktūrā turpinās aizvien pieaugt.

**5. Jaunā Liepājas cietuma būvniecības procesa nodrošināšanai nepieciešamie lēmumi**

Ņemot vērā visu iepriekš minēto un to, ka ir noslēgušās nepieciešamās iepirkuma procedūras attiecībā uz jaunā cietuma būvniecības procesa organizēšanu, Ministru kabinetam ir jāpieņem nepieciešamie lēmumi, lai nodrošinātu savlaicīgu un secīgu jaunā Liepājas cietuma būvniecības procesa turpināšanu.

Atbilstoši ES statistikas biroja *Eurostat* 2018.gada 29.maija viedoklim, kas publicēts tā mājaslapā, Aģentūra ir piederīga pie vispārējās valdības institucionālā sektora, kas savukārt nozīmē, ka šī institucionālā vienība ar savu saimniecisko darbību (t.sk. veiktajiem kapitālieguldījumiem,  peļņu/zaudējumiem u.c. rādītājiem) ietekmē vispārējās valdības budžeta bilanci (neto aizdevumus/neto aizņēmumus). Vispārējā valdības sektorā klasificētas kapitālsabiedrības veiktie kapitālieguldījumi ir uzskaitāmi kā vispārējās valdības izdevumi tajos gados, kad kapitālie ieguldījumi tiek faktiski veikti. Turklāt vispārējā valdībā klasificēto komercsabiedrību aizņēmumi palielina vispārējās valdības parādu.

Ņemot vērā minēto, neatkarīgi no izvēlētā finansēšanas modeļa, informatīvajā ziņojumā paredzētie izdevumi jauna cietuma būvniecībai Liepājā, tā būvdarbu organizēšanai, projektēšanai u.c. ar to saistītie izdevumi radīs negatīvu ietekmi uz vispārējās valdības budžeta bilanci provizoriski par 140 000 *euro* 2019.gadā, 8 511 418 *euro* 2020.gadā (ņemot vērā Tieslietu ministrijas budžeta apakšprogrammā 04.02.00 "Ieslodzījuma vietu būvniecība" paredzēto finansējumu 5 090 170 *euro* apmērā), 60 000 766 *euro* 2021.gadā, 63 441 964 *euro* 2022.gadā un 9 853 980 *euro* 2023.gadā. Vienlaikus, aizdevuma piesaistīšanas gadījumā, vispārējās valdības parāds pieaugs par saņemtā aizņēmuma apmēru atbilstoši finansēšanas grafikam un par saņemtā aizdevuma izmantošanu aprēķinātie procentu izdevumi tiks uzskaitīti kā attiecīgā gada vispārējās valdības izdevumi.

***5.1. Līdzekļu piešķiršana jaunā Liepājas cietuma būvniecībai (atļauja uzņemties ilgtermiņa saistības)***

Šī informatīvā ziņojuma 1. pielikumā ir veikti aprēķini par jaunā Liepājas cietuma būvniecības plānotajām izmaksām (EUR ar PVN). Ņemot vērā šajā ziņojumā minēto, Ministru kabinetam jālemj:

1. atļaut uzņemties ilgtermiņa saistības Tieslietu ministrijas budžeta apakšprogrammā 04.02.00 "Ieslodzījuma vietu būvniecība" 2020.-2023. gadam 135 844 955 *euro* apmērā, lai nodrošinātu jaunā Liepājas cietuma būvniecību;
2. piešķirt papildu finansējumu jaunā cietuma būvniecībai 2021. gadā 60 000 766 *euro*, 2022. gadā 63 441 964 *euro* un 2023. gadā 9 853 980 *euro* apmērā, vienlaikus samazinot piešķirto finansējumu 2020. gadam par 2 541 925 *euro*.

***5.2. Aģentūras pamatkapitālā ieguldītā finansējuma izlietojums***

Tā kā Aģentūrai ir jāturpina darbs pie jaunā Liepājas cietuma būvniecības organizācijas, tad šī informatīvā ziņojuma 2. pielikumā ir iekļauta informācija par Aģentūras jaunā Liepājas cietuma būvdarbu organizācijas izdevumu plānu, savukārt 3. pielikumā – jaunā Liepājas cietuma būvdarbu organizēšanas Aģentūras izmaksu tāme, lai jauno cietumu nodotu ekspluatācijā līdz 2023. gada 31. martam.

Ņemot vērā minēto, Ministru kabinetam jālemj par atļauju izmantot no Aģentūras pamatkapitālā ieguldītajiem līdzekļiem ieslodzījuma vietu infrastruktūras attīstībai:

1. 2019. gadā būvdarbu organizēšanai ne vairāk kā 140 000 *euro*;
2. 2020. gadā būvdarbu organizēšanai ne vairāk kā 260 000 *euro* un būvniecības nodrošināšanai 10 793 343 *euro*.

Kā negatīvo ietekmi neitralizējošu pasākumu 2019.gada plānotajiem papildus izdevumiem Tieslietu ministrija virzīs Ministru kabinetā izskatīšanai rīkojuma projektu par finansējuma pārdali uz valsts budžeta programmu "Līdzekļi neparedzētiem gadījumiem" no Tieslietu ministrijas budžeta programmai 97.00.00 “Nozaru vadība un politikas plānošana” 2019.gadam atbalstītā prioritārā pasākuma “Justīcijas institūciju funkciju un procesu izvērtējums, t.sk.  izmeklēšanas institūta reformēšanas iespēju izpēte” (Ministru kabineta 08.02.2019. prot. Nr.6 1.§ 3.punkts) piešķirtā finansējuma 500 000 euro apmērā, kuru 2019.gadā netiek plānots apgūt.

***5.3. Līdzekļu piešķiršana jaunā cietuma darbības uzsākšanai***

Lai nodrošinātu jaunā Liepājas cietuma ekspluatācijas uzsākšanu, jautājumu par papildus finansējuma piešķiršanu ieslodzīto pārvietošanai un jaunā Liepājas cietuma uzturēšanai nepieciešams izskatīt Ministru kabinetā, sagatavojot likumprojektu "Par vidēja termiņa budžeta ietvaru 2023.–2025. gadam" un likumprojektu "Par valsts budžetu 2023. gadam".

***5.4. Rīkojumā Nr. 50 nepieciešamie grozījumi***

Rīkojuma Nr. 50 5. un 6. punktā, kā arī 8.2. apakšpunktā ir noteikti vairāki uzdevumi[[14]](#footnote-14), kuru izpildi ir ietekmējuši valdības līdz šim pieņemtie lēmumi attiecībā uz jaunā Liepājas cietuma būvniecības procesa gaitu un no tiem izriet vairāki Valsts kancelejas kontrolē esoši uzdevumi (Valsts kancelejas uzdevums **Nr. 2013-UZD-491 un Nr. 2013-UZD-493**). Šajos uzdevumos nepieciešami precizējumi, lai tos pielāgotu valdības jaunākajiem lēmumiem.

Tāpat ir nepieciešami arī precizējumi rīkojuma Nr. 50 2. punktā minētajā piešķirto līdzekļu apjomā pa gadiem atbilstoši Ministru kabineta lēmumam par papildus nepieciešamajiem līdzekļiem jaunā cietuma būvniecībai.

Tā kā iepriekš valdības pieņemto lēmumu rezultātā ir notikusi kavēšanās ar rīkojumā Nr. 50 noteikto uzdevumu izpildi, tad ir nepieciešams noteikt jaunus šo uzdevumu izpildes termiņus. Ņemot vērā minēto, Ministru kabinetam ir jālemj par uzdevumu Tieslietu ministrijai noteiktā termiņā iesniegt izskatīšanai Ministru kabinetā attiecīgus grozījumus rīkojumā Nr. 50.

***5.5. Citi no Ministru kabineta lēmumiem izrietošie uzdevumi***

Ņemot vērāvaldības līdz šim pieņemtos lēmumus attiecībā uz jaunā Liepājas cietuma būvniecības procesa gaitu, ir nepieciešams atcelt tos uzdevumus, kas izriet no Ministru kabineta izbraukuma sēdes 2017. gada 16. maijā, kurā tika izskatīts Tieslietu ministrijas sagatavotais informatīvais ziņojums "Par plānoto ieslodzījuma vietu infrastruktūras attīstību Latgalē" (prot. Nr. 25, 33. §) un uzdots:

*3. Tieslietu ministrijai turpināt sarunas ar Latgales reģiona pašvaldībām par jaunajam Latgales cietumam piemērota zemesgabala meklēšanu un ziņot Ministru kabinetā par sarunu rezultātiem līdz 2018. gada 15. decembrim (****Valsts kontroles uzdevums Nr.******2017-UZD-1424)****.*

*4. Tieslietu ministrijai sagatavot un iesniegt izskatīšanai Ministru kabinetā tiesību akta projektu lēmuma par jaunā Latgales cietuma būvniecību pieņemšanai līdz 2019. gada 1. jūlijam.*

Ņemot vērāvaldības līdz šim pieņemtos lēmumus attiecībā uz jaunā Liepājas cietuma būvniecības procesa gaitu, un to, ka uzsākt iniciatīvas izstrādi par nākošā jaunā cietuma būvniecības organizāciju šobrīd ir pāragri, ir nepieciešams **atzīt uzdevumus, kas izriet no Ministru kabineta 2017. gada 16. maija sēdes protokola Nr. 25, 33.§ par aktualitāti zaudējušiem un izbeigt to izpildes kontroli.**

***5.6. Citi iespējamie jaunā Liepājas cietuma būvniecības finansēšanas mehānismi***

Vadoties no Finanšu ministrijas 2019.gada 21.maija atzinumā minētajām norādēm par to, ka ir jāmeklē citi jaunā Liepājas cietuma būvniecības finansēšanas mehānismi, piesaistot aizņēmumu un tehnisko palīdzību no starptautiskām finanšu institūcijām, 2019. gada 6. jūnijā notika Tieslietu ministrija un Finanšu ministrijas pārstāvju vizīte Eiropas Padomes Attīstības bankā (turpmāk – CEB) Parīzē, lai pārrunātu jautājumu par iespējamu CEB finansējuma piesaisti jaunā Liepājas cietuma būvniecībai. Tikšanās laikā tika panākta konceptuāla vienošanās par to, ka CEB ir gatava iesaistīties minētā jautājuma finansēšanā. 2019. gada 14. jūnijā Tieslietu ministrija saņēma CEB **vēstuli, kurā CEB apliecina nopietnu interesi par gatavību piedāvāt aizņēmumu Latvijai 70 – 100 miljonu eiro apjomā jaunā Liepājas cietuma būvniecības nodrošināšanai.**

Kopumā CEB darbojas dažādu jomu projektu finansēšanā un tehniskās palīdzības sniegšanā, t.sk. ilgtspējīgā un iekļaujošā attīstībā, bēgļu integrācijā, klimata aizsardzībā. CEB ir daudzpusīga attīstības banka ar ekskluzīvi sociālu mandātu. Galvenie kritēriji CEB atbalsta saņemšanai:

* ar CEB finansējuma atbalstu būvētajiem cietumiem ir jāatbilst Eiropas Padomes rekomendācijām Rec(2006)2 par **Eiropas Cietumu noteikumiem** un **CPT Komitejas standartiem.** Jaunā Liepājas cietuma gadījumā minētais nosacījums ir pilnībā ievērots;
* CEB sniedz gan aizņēmumus, gan tehnisko palīdzību aizņēmumu ietvaros. Tehniskā palīdzība saistās ar dažāda veida ekspertīžu nodrošināšanu (ieskaitot vērtējumu par projekta atbilstību augstāk minētajiem standartiem), vai projekta norises uzraudzības pasākumiem;
* parasti līdzekļus aizņemas valsts Finanšu ministrijas personā, pašvaldības vai finanšu institūcijas, savukārt cietumu projektos Tieslietu ministrija darbojas kā ieviešanas institūcija (*implementing agency*). Latvijas gadījumā šādu aizņēmumu var ņemt arī Aģentūra;
* parasti CEB finansē 50 % no projekta kopējām izmaksām (var apsvērt arī augstāku finansēšanas īpatsvaru) un izsniedz ilgtermiņa aizņēmumus, kas atbilst aizņēmēja vajadzībām (aizdevumi līdz 25 gadiem);
* neizlietotie aizņēmuma līdzekļi netiek aplikti ar komisijas maksu;
* zemi aizņēmuma procenti.

Pozitīva valdības lēmuma gadījumā aizņēmumu ir iespējams apstiprināt 2020. gada sākumā. Sīkāk informāciju par aizņēmuma atmaksas grafiku būs iespējams iegūt, turpinot sarunas ar CEB, jo tas atkarīgs tieši no aizņēmuma detaļām (termiņa, utt.).

CEB ir nopietna pieredze jaunu cietumu būvniecībā un esošo cietumu rekonstrukcijā kopš 2009. gada, kad CEB finansēja cietuma būvniecību Bosnijā un Hercegovinā. Savukārt šobrīd CEB jau ir apstiprinājusi vai plāno izsniegt aizņēmumus jaunu penitenciārā infrastruktūras objektu būvniecībai 11 CEB mērķa grupas valstīs 462 miljonu apmērā.

*4.tabula. CEB aktīvo projektu piemēri cietumu infrastruktūras objektos*

|  |  |  |  |  |
| --- | --- | --- | --- | --- |
| **Valsts** | **Tehniskā palīdzība no CEB** | **CEB aizdevuma lielums/ % no projekta kopējām izmaksām** | **Aizņēmējs** | **Projekta mērķis** |
| Bosnija un Hercegovina 2009 | Jā | 19 300 000/**49%** | Finanšu ministrija | Slēgtā cietuma būvniecība (350 ieslodzītie) |
| Horvātija 2010 | Jā | 6 480 000/**49,5%** | Finanšu ministrija | Zagrebas cietuma paplašināšana (korpusu būvniecība 338 jaunām ieslodzīto vietām) |
| Moldova 2013 | Jā | 39 000 000/**88%** | Finanšu ministrija | Īslaicīgi aizturēto (līdz 72 h) personu centra būvniecība (1600 aizturētie). |
| Serbija 2012 | Nē | 18 000 000/**60%** | Finanšu ministrija | Pancevas slēgtā cietuma korpusa būvniecība un aprīkošana (500 ieslodzītie) |
| Nē | 17 000 000/**59%** | Finanšu ministrija | Kragujevacas slēgtā cietuma korpusa būvniecība un aprīkošanas (400 ieslodzītie) |
| Maķedonija 2010-2013 | Nē | 46 000 000/**88%** | Finanšu ministrija | 2 cietumu rekonstrukcija (250 ieslodzītie) (600 apcietinātie) un nepilngadīgo cietuma celtniecība (90-100 ieslodzītie) |
| Īrija 2015-2017 | Jā | 41 000 000/**50%** | Valsts kase | *New Cork* cietums (310 ieslodzītie) un nacionālais Bērnu ieslodzījuma centrs (90 ieslodzītie) |

Papildus norādām, ka jautājums par iespējamu aizņēmumu jaunā Liepājas cietuma būvniecības finansēšanai kā iespējamu finanšu avotu tika iekļauts informatīvajā ziņojumā "*Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību*", ko Ministru kabinets izskatīja 2018. gada 6. februārī (prot. Nr. 7, 40. §). Šī informatīvā ziņojuma 2. un 5.pielikumā bija prognozētas Liepājas cietuma būvniecības plānotās izmaksas (EUR ar PVN), ja finansējuma avots būtu Aģentūras ņemts aizņēmums. Prognoze tika izstrādāta par pamatu ņemot Jaunā Liepājas cietuma pirmajā iepirkumā iesniegto pretendentu piedāvājumu cenas. Nav šaubu par to, ka vismazākās izmaksas jaunā Liepājas cietuma būvniecībai būs izmantojot tikai valsts budžeta līdzekļus. Tomēr, ņemot vērā katastrofālo situāciju ar ieslodzījuma vietu infrastruktūru, neatliekamo nepieciešamību pēc jauna cietuma būvniecības un starptautisko organizāciju spiedienu, valdībai jāizšķiras par risinājumu, kurš valstij ilgtermiņā un kopumā (ņemot vērā arī šajā ziņojumā norādītās sagaidāmās negatīvās sekas, ja notiek kavēšanās) ir visizdevīgākais, pat ja tas prasa nedaudz lielākus izdevumus.

Ņemot vērā minēto, Ministru kabinetam nepieciešams lemt par CEB piedāvāto iespēju izmantošanu, īpaši ņemot vērā negatīvo situāciju ar fiskālo telpu 2021. gadā.

Ministru prezidenta biedrs,

tieslietu ministrs Jānis Bordāns

Ķipēna 67046124

[Kristine.Kipena@tm.gov.lv](mailto:Kristine.Kipena@tm.gov.lv)

1. Ministru kabineta 2018. gada 6. februāra sēdes protokola Nr. 7 40. § 3., 7. un 12. punkts:

   *3. Par provizorisko Tieslietu ministrijas ilgtermiņa saistību apmēru budžeta apakšprogrammā 04.02.00 "Ieslodzījuma vietu būvniecība" 2019.-2023. gadam, lai nodrošinātu jaunā Liepājas cietuma būvniecību, lemt pēc fiskālās telpas noteikšanas 2019.-2021. gadam.*

   *7. Tieslietu ministrijai viena mēneša laikā pēc šī protokollēmuma 3. punktā minēto ilgtermiņa saistību apmēra noteikšanas iesniegt izskatīšanai Ministru kabinetā:*

   *7.1. grozījumus Ministru kabineta 2013. gada 12. februāra rīkojumā Nr. 50 "Par Ieslodzījuma vietu infrastruktūras attīstības koncepciju";*

   *7.2. Ministru kabineta sēdes protokollēmuma projektu par valsts akciju sabiedrībai "Tiesu namu aģentūra" nepieciešamajiem līdzekļiem būvdarbu organizēšanai 2019. gadā.*

   *12. Tieslietu ministram nepieciešamības gadījumā informēt Ministru kabinetu par jaunā Liepājas cietuma būvniecības nodrošināšanas progresu.* [↑](#footnote-ref-1)
2. INĪA ir Igaunijas Republikas valsts kapitālsabiedrība, kas nodrošina visu Igaunijas valsts un pašvaldību nekustamo īpašumu (tiesu nami, policijas, robežsardzes ēkas, cietumi, skolas, slimnīcas u.tml.) apsaimniekošanu un attiecīgu objektu būvniecību, kā arī attīsta projektus, piemēram, biroju ēku būvniecību utt. [↑](#footnote-ref-2)
3. Ministru kabineta sēdes protokola Nr. 44 1. §13. punkts – noteikt, ka jaunā Liepājas cietuma būvniecības procesa uzsākšana tiek atlikta līdz 2020. gadam, attiecīgi samazinot izdevumus Tieslietu ministrijas budžeta apakšprogrammā 04.02.00 "Ieslodzījuma vietu būvniecība" 2018. gadā – 30 657 667 EUR apmērā un 2019. gadā – 26 557 580 EUR apmērā ilgtermiņa saistību pasākuma "Jauna cietuma būvniecība Liepājā" īstenošanai. [↑](#footnote-ref-3)
4. Ziņojums Latvijas valdībai par Eiropas komiteja Spīdzināšanas un necilvēcīgas vai pazemojošas rīcības vai soda novēršanai vizīti Latvijā no 2016. gada 12. līdz 22. aprīlim; skat. <https://rm.coe.int/pdf/168072ce52> [↑](#footnote-ref-4)
5. Turpat, 6. lp. [↑](#footnote-ref-5)
6. Turpat, 22. lp. [↑](#footnote-ref-6)
7. Turpat, 25. lp. [↑](#footnote-ref-7)
8. Ziņojums Latvijas valdībai par Eiropas komiteja Spīdzināšanas un necilvēcīgas vai pazemojošas rīcības vai soda novēršanai vizīti Latvijā no 2016. gada 12. līdz 22. aprīlim; skat. skat. <https://rm.coe.int/pdf/168072ce52>, 25. lp. [↑](#footnote-ref-8)
9. Turpat, 26. lp. [↑](#footnote-ref-9)
10. Turpat, 26. lp. [↑](#footnote-ref-10)
11. Turpat 27. lp. [↑](#footnote-ref-11)
12. Šādas tiesības noteiktas Konvencijas 8. panta 5. daļā. CPT Komitejas ziņojums pēc 2009. gada vizītes, skat. [https://rm.coe.int/1680697312 (6](https://rm.coe.int/1680697312%20(6). punkts); [↑](#footnote-ref-12)
13. CPT Komitejas ziņojums pēc 2007.gada vizītes, skat. [https://rm.coe.int/1680697310 (7](https://rm.coe.int/1680697310%20(7). punkts). [↑](#footnote-ref-13)
14. "5. Tieslietu ministrijas priekšlikumu par papildu finansējuma nepieciešamību ieslodzīto pārvietošanai un jaunā Liepājas cietuma uzturēšanai izskatīt Ministru kabinetā, sagatavojot likumprojektu "Par vidēja termiņa budžeta ietvaru 2020., 2021. un 2022. gadam" un likumprojektu "Par valsts budžetu 2020. gadam".

    6

    Parādīt iespējas

    Slēpt iespējas

    * **Drukāt punktu**
    * **Saglabāt kā PDF**
    * **Pievienot piezīmi**
    * **Atsauce uz punktu**

    6. Tieslietu ministrijai sagatavot un tieslietu ministram līdz 2017. gada 1. decembrim iesniegt noteiktā kārtībā izskatīšanai Ministru kabinetā likumprojektu "Grozījumi Latvijas Sodu izpildes kodeksā" un likumprojektu "Grozījumi Apcietinājumā turēšanas kārtības likumā", paredzot grozījumus, kas nepieciešami koncepcijas informatīvās daļas 4.1.apakšnodaļā minētās jaunās cietumu sistēmas ieviešanai (***Valsts kancelejas******uzdevums Nr. 2013-UZD-491****)*.

    7

    8. Tieslietu ministrijai sagatavot un tieslietu ministram:

    8.2. līdz 2019. gada 1. decembrim iesniegt Ministru kabinetā informatīvo ziņojumu par atbalstītā koncepcijas risinājuma varianta īstenošanas gaitu ***(Valsts kancelejas uzdevums Nr. 2013-UZD-493)****"*.

    [↑](#footnote-ref-14)